GENESIS 

Chapter 1 

1:1-25 God na tapa ena 

Itikari ta God na utu te enda te ena eto enda teho mitiaetija 
rate God ta Ahihi na enda I ta simba ue mitiaetija. Degi tapa 
te mume kambujoro be mitiaetija eto God na ke ena, "Usasa e, " 
ainge enu usasa itiketo ena. Itiketo enu usasa javotoho God na 
kito tunga javotoho eto amita javo iji ikena. Mume te usasa te 
umbuto eonga ikara ena aravo iji kiti ta amina ena, Eto God na 
ke ehako ena, "Umo nei enda ta iresuja emo nei oje ita iresuja," 
ainge enu umo oje ita te umo tu ta degi eonga eonga ta pambuto 
mitiaetera eto God na degi ita amita javo utu ikena. Javo utu 
ikenu iji nei irae ena amo iji tapa heriso irae ea. Avo eto God 
na ke ehako ena, "Umo enda ta degi wahai ta pahuro enda opo 
aisuja," ainge enu umo degi wahaita pahunu enda opo ena. Eto 
God na ena, "Isivasi tapa enda ta eto erevu," ainge enu eto 
isivasi tapa erea. Amo be ga tapa hoeto papajikea eto beto 
ehako erea. Avo enu iji heriso nei wahai irae ena. Eto God na 
ena," Iji te hariga te kuro te tapa usasa evu," ainge enu iho 
bujenu iji bitito usasa ena. Iji beto irae enu mume sihukenu 
hariga te kuro te tarama te bitito usasa ea. Utu ta usasa na 
ainge itiketo enda ta bena eto jua te hariga te iji tapa te amita 
kakane ainge ikena. Avo enu iji four irae ena eto God na ena, 
"Umo o tapa umo jo ta puvuvujo, " ainge enu o nei te nei te tapa 
umo jo ta sasarikea. Sasariketo papajiketo meni undi ingerekeo 
papajikea. Avo eto God na di nei te nei te enu sasariketo buju 
ingereketo pougaho eto peni wahai ea. Avo enu iji tapa five 
irae ena eto God na ena, "Ombo o tapa enda ta eto puvuvujo," 
enu eto o tapa enda ta sasarikena eto God ta hajire ikena eto be 
puvuto meni undi ingerekenu papajikea. Eto God na isivasi 
jajavotaho avo di ta o ta indari ikena. 



Chapter 2 
God na embo te pamone te ena 

God na enda umbuto embo ena. Eto amita hoenge na embo ta 
mende ta hukenu wasiri enu eto amita javo 'Adam 1 ikena avo eto 
God na i be nei te nei te umbuto pure ta ureto embo umbuto pure 
jo ta ikena. Enda javo 'Eden' ta eto umo irerembeto degi kateto 
God ta pure jo ta pambuna. Eto God na i wahai amita javo 
wasiri amita pure ta ikena eto amita be amo embo na indito mane 
amburesuja rate iji matu ainge iresuja. Avo eto God na i nei 
amita javo kiari pure jo ta ikena. Eto God na Adam ta degi ke 
ena, "Inena pure erevi simba ejo. I be tapa emo indesoa rate i 
wahai amita javo kiari amita be avo mane indesoa. I aramita be 
indesoa inena ari javotoho te ari sapura te tapa amita kiari umbuto 
amburesoa avo embo avo mane indesoa," ainge ena. 

Eto o te di te tapa God na enda na ove ena avo umbuto Adam 
ta degi ikenu Adam na kito di ta o ta javo wahai wahai ikerekena. 
Eto God na ena, "Adam eonga mitia amo javotoho manera avo 
embo na pamone aisona eto amina hondate asuja eto amita ae 
asuja," ainge eto God na Adam ta degi evari amo jenekahunketo 
ikenu Adam na jenekahunketo evunu God na Adam ta hamo 
haunketo sakija wahai umbuto ehako arinako eto pamone ove ena. 
Adam ehako erenu God na pamone umbuto Adam ta ikena eto 
Adam na kito ke einge ena, "Umo nau popo wahai na sariketea. 
God na nau sakija wahai umbuto umo ove etija eto umo embo ta 
jo ta eto puvea avoembo na no javo pamone ere ikitena," ainge 
ena. Avo embo singapora na ae jimbuora eto mamo toto ae ga 
bisi wahai eto iriora. Eto God na meni ingaja ena eto di te o 
te isivasi te tapa avo embo na simba aja ena. Bo irae enana ta 
hamo teho mitiaetera rate enana me kiae God na amita hajire 
javotoho pere ena avo kito tunga javotoho ue osa ena. Avo enu 
iji tapa six irae ena. Iji seven te God jangu indina avoembo iji 
aravo amo nombokora. 



Chapter 3 
Embomeni na ari sapura ea 

Eto o koso o amo ke gamu poekari embo be ra amina pamone 
ta degi ke einge ena, "God na no degi ta i be pure jo ta erevi 
mane indoa ke eteite?" ainge enu pamone na ke mine ena, "I be 
amo indesora rate i wahai pure ugorota amo mane indesora avo 
tame eto amburesora, " ainge enu o koso o na, "ungo mane 
amburosova ungo indito ari sapura te ari javotoho te tapa ainge 
amita kiari umbasova eto ungo ta kiari amo God ta kiari 
aingenombo umbasova amo God kiarira, " ainge enu pamone na i 
be aravo kito uje eto umbuto indie ivu ta ikenu umbuto indina avo 
eto enana eto kogoeto kia enana bo irae kito i gigi umbuto 
kajueto kaeto asukea. 

Turete iji bovunu God na pure jo ta isa pambunu Adam te ae 
te God ta asavi ingito ingosa ta ondikeo God na jage ena, "ungo 
do ere ove?" ainge enu embo na timbuna, "Na no asavi ingito 
na bo irae kito joru pambuto ondikitena, " ainge enu God na ke 
mine ena, "Umo amuna etei no bo irae etei? Umo i be indahu 
indete?" ainge enu Adam na God ta degi einge ena, "Inena 
pamone nau iketea eto amina i be aravo iketei indena," ainge 
enu pamone na ke ena, "O koso o na ke sokova nau degi ta etei 
umbuto indena," ainge enu God na o koso o ta degi ke einge 
ena, "Avoembo umo mintii na enda ta jujumbeto matuainge 
pambasoa avo eto na ke asona eto no meni undi te pamone ta meni 
undi te aingeto jujune aisora. Inena embota utu ta kambasoa eto 
embo na no siro ta tau amburosoa," ainge eto God na ke einge 
pamone ta ena, "Umo ari erevi e tea avoembo inena meni umbasi 
ue memenga pen? wahai kesoa rate memenga irae au no ivu kito 
tunga humbuto ehako uje asoa eto ivu na iji tapa simba aisuja eto 
inena no ivu hondate asoa," ainge eto God na Adam ta ke einge 
ena, "Umo ari erevi etea avoembo na ke ano bive enda ta eto 
hoasuja eto inena pure ngahia eto i jeto koveto ureto indari umbuto 
indie mitima sari aisoa. Umo nanena enda na ove uena eto umo 



sari eto ehako enda tombuasoa, " ainge eto God na o ta hoga 
umbuto bo kaeto ikenu asukea. 

Pamone amo ungotena tapa ta jape ra. Embo Adam na amita 
javo Eve ikena. Eto Adam te Eve te ari sapura te ari javotoho 
te tapa ingia eto God na embo na i ta javo wasiri amita be avo 
indito ari sapura te javotoho te amita kiari te datohota iriora uje 
ae ena avoembo amina amita pure ta eto kurumbena eto God na 
titi jigari anera kepata te pipiri te ikenu pambuto i amita javo 
wasiri avo simba ere uatera. Eto ivu te ae te pure javotoho toto 
enda nei ta pambuto andage itiketo ea. 

